b'\n_START_ARTICLE_\nArtvin\n_START_SECTION_\nHist\xc3\xb2ria\n_START_PARAGRAPH_\nA la zona s\'han trobat instruments de l\'edat del bronze; hi ha indicis de pres\xc3\xa8ncia hurrita vers el 2000 aC; la confederaci\xc3\xb3 tribal dels kolkha va originar al segle VIII el regne de C\xc3\xb2lquida; va ser dominada pels urartians i va patir invasions dels cimmeris, escites, medes i perses. Despr\xc3\xa9s de la conquesta d\'Alexandre el Gran iniciada el 334 aC la zona va restar independent amb diverses col\xc3\xb2nies gregues a la costa establertes a partir del segle VI aC. Mitridates VI Eupator del Pont (111 aC-63 aC) va dominar el pa\xc3\xads i a partir del 65 aC apareixen governadors locals clients dels romans; en una data incerta vers finals del segle I aC o comen\xc3\xa7aments del segle I fou incorporada a la prov\xc3\xadncia romana de Gal\xc3\xa0cia. Al segle\xc2\xa0iii els diferents caps tribals es van fer independents de fet, i el pr\xc3\xadncep dels lazes va adquirir l\'hegemonia i va formar el principat de Lazika que va mantenir contactes amb els romans; les guarnicions romanes foren retirades vers el 380, per\xc3\xb2 m\xc3\xa9s tard els bizantins van recon\xc3\xa8ixer el regne (anomenat Egr\xc3\xadssia) i el van ajudar podent establir altre cop guarnicions; els bizantins investien els seus reis._NEWLINE_Les guarnicions bizantines van ser retirades el 532 i per un temps va oscil\xc2\xb7lar entre Bizanci i P\xc3\xa8rsia per\xc3\xb2 fou reconegut al grecs al tractat de Dara el 562. Al segle\xc2\xa0vii els bizantins gaireb\xc3\xa9 podien controlar el territori. Vers el 697 (en tot cas abans del 700) havia caigut en poder del Califat i encara que molts senyor locals es mantenien rebels, l\'autoritat bizantina era absent._NEWLINE_El 717, estan assetjada Constantinoble pels \xc3\xa0rabs, l\'emperador bizant\xc3\xad acord\xc3\xa0 dividir el regne, separant-ne l\'Ab\xc3\xa0sguia, la Missimian\xc3\xa8tia, la Svan\xc3\xa8tia, l\'Apkhil\xc3\xa8tia, la Saguin\xc3\xa8tia i altres de m\xc3\xa9s petits, sota els seus erihstavis hereditaris (i doncs de fet independents) tots ells rebels als \xc3\xa0rabs, i de fet perduts per Bizanci des feia temps, nominalment com a feudataris bizantins m\xc3\xa9s controlables. Egr\xc3\xadssia va ser anul\xc2\xb7lada com a regne. El vassall m\xc3\xa9s important va ser el "saeristavo" d\'Ab\xc3\xa0sguia (a les fonts georgianes se l\'anomena Abkhaz\xc3\xa8tia), que va saber sotmetre els petits senyors locals (els samtavros) de l\'interior i la rodalia, com els de Sanigu\xc3\xa8tia (al nord-est), Apkhil\xc3\xa8tia i Missimian\xc3\xa8tia. Aquests pr\xc3\xadnceps locals d\'Abkh\xc3\xa0zia o Abkhaz\xc3\xa9tia pertanyien a la fam\xc3\xadlia que s\'anomena dels Antxabadze i governaven Abkh\xc3\xa0zia des del segle VI. L\'emperador els va recon\xc3\xa8ixer com a sobirans hereditaris en la persona de Lle\xc3\xb3 I, rebel als \xc3\xa0rabs, per\xc3\xb2 amb la condici\xc3\xb3 que havia d\'\xc3\xa9sser vassall de Kartli o Ib\xc3\xa8ria (on reconegu\xc3\xa9 a m\xc3\xa9s a m\xc3\xa9s reis a Mihri i Artxil d\'Her\xc3\xa8thia)._NEWLINE_Lle\xc3\xb3 I, i d\'altres rebels, derrotaren als \xc3\xa0rabs cap al 720, prop d\'Anakopia, obligant-los a evacuar la Ge\xc3\xb2rgia occidental que va quedar en poder d\'Abkh\xc3\xa0zia, ja que els senyors locals se li van anar sotmetent de grau o de for\xc3\xa7a en els seg\xc3\xbcents anys. Lle\xc3\xb3 II, nebot de Lle\xc3\xb3 I, ja dominava del riu Tchorokhi, al sud, i fins a les muntanyes Likhi a l\'est, amb l\'ajuda del Kh\xc3\xa0zars (la filla del khakhan kh\xc3\xa0zar era la mare de Lle\xc3\xb3 II) i prop de l\'any 808 es va proclamar rei (mthavar). La capital es va establir a Kutaisi. Els habitants s\'anomenaven Apsni (d\'eon prov\xc3\xa9 Apsars)._NEWLINE_El curopalat de Kartli, format amb les zones que els \xc3\xa0rabs havien devastat i estaven devastant als sud d\'Abkhazia, va passar a Bizanci el 1001 d\'acord amb un tractat; Giorgi I de Ge\xc3\xb2rgia el va voler recuperar el 1016 per\xc3\xb2 en fou expulsat el 1022 i va romandre possessi\xc3\xb3 bizantina fins que el 1064 s\'hi van establir els turcmans selj\xc3\xbacides. Vers el 1210 estava en mans de l\'Imperi de Trebisonda que amb l\'ajut georgi\xc3\xa0 va eixamplar els seus dominis, i el qual fou conquerit pels otomans el 1460. Al segle\xc2\xa0vii era part del sandjak de Lazistan._NEWLINE_Fou cedida a R\xc3\xbassia junt amb Kars i Ardahan en virtut de tractat de San Stephano el 1878. Despr\xc3\xa9s del Tractat de Brest-Litovsk de 1918 fou ocupada pels turcs, fins a la seva derrota; el desembre del 1918 fou evacuada i amb els brit\xc3\xa0nics desplegant-se per la regi\xc3\xb3, fou ocupada pels georgians a meitat del 1919. Fou reconeguda a Arm\xc3\xa8nia pel Tractat de Sevres de 1920. Per\xc3\xb2 els nacionalistes turcs iniciaren la reconquesta de les regions en disputa a Anat\xc3\xb2lia del nord-est. Pel tractat de Gumru entre Turquia i Arm\xc3\xa8nia (3 de desembre de 1920) els armenis van haver de cedir totes les zones que eren turques abans de la guerra; els georgians, als que per manetnir la possessi\xc3\xb3 els aliats van exigir un refer\xc3\xa8ndum que no podien guanyar, van evacuar la ciutat el 23 de febrer de 1921, i fou incorporada tot seguit a Turquia com a kada (districte) del wilayat de \xc3\x87oruh.'